### Beslutningstema

Jonathan Skov har på vegne af Venstre fremsendt dette punkt til dagsordenen.

### Sagsfremstilling

Jonathan Skov har på vegne af Venstre fremsendt denne tekst:

Formål: At fjerne eller ændre eventuelle uhensigtsmæssige regler, opgaver eller procedurer for derved at frigøre ressourcer til kernevelfærden.

Tønder  Kommune har over en længere periode haft fokus på afbureaukratisering og på at anvende personaleressourcerne bedst muligt til gavn for borgerne. Dette også set i lyset af de rekrutteringsudfordringer, som kommunerne står overfor – særligt på børne-, social- og sundhedsområdet.

Samme fokus ses nationalt, hvor regeringen og KL er optaget af, hvordan der kan frigøres ressourcer ved at fritage kommunerne for unødigt dokumentation og regler. Medarbejdernes tid skal anvendes på bedst mulige måde til løsning af kommunernes kerneopgaver.

Kommunernes velfærdsområder står nu og i de kommende år over for udfordringer, som kalder på en grundig gennemgang af egne regler og processer i forhold til at optimere opgaveløsningen, så der kan frigives ressourcer til borgernære indsatser.

Forslaget tænkes udført ved at forvaltningen igangsætter et arbejde med at få medarbejdere, først og fremmest ude ved “fronten”, til at komme med forslag til opgaver eller procedurer de ser kan undværes eller ser bøvlede ud, og som måske kan gøres mere smidigt.

Fagudvalgene og forvaltningen vil endvidere have som opgave, udover forslagene fra medarbejdere, at forsøge at identificere ikke lovpligtige regler, som de ser kan ændres eller  ophæves for at frigive ressourcer.

Det er dog vigtigt fortsat at have fokus på at fastholde egne regler og arbejdsgange, der gavner opgaveløsningen.

### Økonomi

Styrelsesloven.

### Venstre indstiller,

at der igangsættes en proces for at fjerne overflødige og uhensigtsmæssige opgaver eller procedurer, og

at forslaget oversendes til Økonomiudvalget.

### Beslutning

Forslaget fra Venstre blev trukket.